# **Nota de premsa**

# **Les vuit universitats públiques catalanes analitzaran els reptes de futur de la docència al Congrés CIDUI**

* **Els experts analitzaran els nous estudiants de l'era digital, el model híbrid presencial-virtual accelerat per la COVID-19, el desenvolupament professional dels docents i la relació de la universitat amb la societat.**

# **Se celebrarà del 29 de juny al 2 de juliol i portarà per títol** **"Més enllà de les competències: nous reptes en la societat digital".**

* **Enguany, se celebrarà per primer cop en format en línia i la UOC n'és la institució amfitriona.**

### A Barcelona, Girona, Tarragona i Lleida. 23 de juny 2021

### Del 29 de juny al 2 de juliol del 2021 tindrà lloc l'**onzena edició del** [**Congrés Internacional de Docència Universitària i Innovació (CIDUI)**](https://www.cidui.org/congressos-cidui/xi-congres-cidui-2021/) en format en línia. Aquest congrés està organitzat per les vuit universitats públiques catalanes (UB, UAB, UPC, UPF, UdG, UdL, URV i UOC), a través de les seves unitats d'innovació i formació, i l'Associació Catalana d'Universitats Públiques (ACUP), i compta amb la col·laboració de l'Agència per a la Qualitat del Sistema Universitari de Catalunya (AQU) i el Departament de Recerca i Universitats de la Generalitat de Catalunya. L'edició d'enguany porta per títol **"Més enllà de les competències: nous reptes en la societat digital"** i té com a objectiu crear un espai d'anàlisi i intercanvi d'estudis, experiències i propostes sobre l'[impacte dels reptes als quals s'enfronta el món universitari i la manera d'abordar-los](https://www.cidui.org/congressos-cidui/xi-congres-cidui-2021/tematica-i-ambits/). Hi participaran experts nacionals i internacionals en el marc de sessions plenàries, tallers, sessions orals, monogràfiques i pòsters. En el marc d'aquesta trobada, s'entregaran els premis AQU Catalunya - CIDUI. Enguany, se celebrarà per primer cop en format en línia i la UOC n'és la institució amfitriona.

**El món universitari viu una transformació davant els nous reptes formatius, que són fruit de canvis tecnològics, socials, polítics, culturals, mediambientals**… Apareixen nous perfils d'estudiants que demanen nous models d'ensenyament i aprenentatge, perfils professionals emergents i nous models organitzatius. Tot el debat que es vivia en l'educació superior s'ha vist accelerat pel desplegament d'un model híbrid presencial-virtual, fruit de l'impacte de la pandèmia generada per la COVID-19, que ha portat a una reorganització individual i col·lectiva.

La universitat com a agent social vol donar-hi resposta i per això és necessària la transformació d'estratègies docents i sistemes universitaris, a partir de la generació de coneixement i de pràctiques innovadores avaluables. Espais com el **Congrés CIDUI permeten la trobada dels experts** per fer-ho possible. Enguany, abordaran **quatre àmbits diferents: els estudiants en l'era digital, arquitectures i espais d'aprenentatge, relació universitat-societat i desenvolupament professional dels docents**.

La **benvinguda institucional,** que tindrà lloc el dia 29, anirà a càrrec de **Josep A. Planell**,rector de la [UOC](http://www.uoc.edu); **Javier Lafuente,** rector de la [UAB](http://www.uab.cat) i president de l'[ACUP](http://www.acup.cat),i **Ernest Pons,** coordinador del Congrés CIDUI.

La conferència inaugural del congrés porta per títol **"Una nova era de l'educació superior? Amenaces i oportunitats que plantegen els models innovadors"**, anirà a càrrec de **Julia Freeland**, directora de recerca educativa del [Clayton Christensen Institute](https://www.christenseninstitute.org/) i serà moderada per **Sílvia Sivera**, directora de [l'eLearn Center](https://www.uoc.edu/portal/ca/news/kit-premsa/guia-experts/directori/silvia-sivera.html) de la [UOC](https://www.uoc.edu/portal/ca/elearncenter/index.html).

La segona sessió plenària serà un diàleg sobre si "**Té sentit parlar d'una nova pedagogia?**", amb **Jeff Merriman**, cofundador i Chief Technology Officer a [DXtera Institute](https://dxtera.org/)**,** i **Anna Pons**, analista i cap de projectes a la Direcció d'Educació i Competències de l['OCDE](https://www.oecd.org/acerca/), i serà moderat per **Maria Rosa Buxarrais**, directora de [l'Institut de Desenvolupament Professional](https://www.ub.edu/web/ub/ca/recerca_innovacio/recerca_a_la_UB/instituts/instituts/ice.html) de la UB, i **Manel Jiménez**, vicerector de Transformació Educativa, Cultura i Comunicació de la [UPF](https://www.upf.edu/).

La tercera sessió plenària serà una taula d'anàlisi, "**La transformació dels models de governança de la universitat: com impacta en la dimensió docent?**", amb **Nekane Balluerka Lasa**, catedràtica de Metodologia de les Ciències del Comportament a la [Facultat de Psicologia](https://www.ehu.eus/es/web/psikologia-fakultatea) de la [UPV/EHU](https://www.ehu.eus/es/home) i rectora entre 2017-2021; **Xavier Prats Monné**, assessor sènior per a iniciatives estratègiques de la [UOC](http://www.uoc.edu) i assessor especial de [Teach For All](https://teachforall.org/),i **Francesc Solé Parellada**, catedràtic emèrit de la [UPC](https://www.upc.edu/ca). Moderaran **Joan Manuel del Pozo i Álvarez**, professor emèrit i síndic de la [UdG](https://www.udg.edu/ca/), i **Josep M. Vilalta**, secretari executiu de l['ACUP](http://www.acup.cat/ca) i director de la [Global University Network for Innovation](http://www.guninetwork.org/).

En el marc del congrés, i coincidint amb l'acte de cloenda, se celebrarà l'entrega dels **Premis AQU Catalunya - CIDUI** a les millors comunicacions presentades a l'edició d'enguany. Anirà a càrrec de Martí Casadesús, director de [l'AQU Catalunya](https://www.aqu.cat/ca/); Paquita Santiveri, vicerectora d'Ordenació Acadèmica i Qualitat de la [UdL](http://www.udl.es/ca/); Carles Sigalés, vicerector de Docència i Aprenentatge de la [UOC](https://www.uoc.edu/portal/ca/news/kit-premsa/guia-experts/directori/carles-sigales.html), i Josep M. Vilalta, secretari executiu de [l'ACUP](http://www.acup.cat) i director de la [Global University Network for Innovation](http://www.guninetwork.org/).

***Els mitjans interessats a cobrir el congrés o fer alguna entrevista, podeu posar-vos en contacte amb nosaltres a*** [***comunicacio@acup.cat***](mailto:comunicacio@acup.cat)

**Enllaços relacionats:**

[Programa complet](https://www.cidui.org/congressos-cidui/xi-congres-cidui-2021/programa/)

[Llista de ponents](https://www.cidui.org/congressos-cidui/xi-congres-cidui-2021/ponents/)